El Ple aprova una moció per a la retirada de l’avantprojecte de llei que atorga el règim de visites als maltractadors
2025-07-24

El Ple de l’Ajuntament de Burjassot, celebrat en sessió ordinària el dimarts 24 de febrer, va aprovar una moció per a “la retirada automàtica de l’avantprojecte de llei del Ministre de Justícia, Rafael Catalá, que permet que, si un jutge ho considera convenient per al menor, puga atorgar el règim de visites a un progenitor condemnat amb sentència ferma per violència de gènere o domèstica”. La moció, recollida en els punts que engloben els assumptes de Benestar Social, va ser presentada pel Grup Municipal socialista i va rebre els vots a favor de PSOE, Coalició Compromís i EU i el vot en contra del Partit Popular.

Segons justifica la moció aprovada, “l’avantprojecte de llei afig un nou i polèmic article en el Codi Civil que entreobri dues portes inquietants. Una, que un progenitor condemnat en sentència ferma per un delicte de violència contra la seua parella o els seus fills puga mantenir un règim de visites (ara anomenat “règim d’estada, relació i comunicació”). I dos, que a pesar que la guarda i custòdia no pot atribuir-se a un progenitor culpable en un procés penal per violència de gènere, en el cas que el procés afecte als dos progenitors, el jutge podrà concedir-los, individual o col·lectivament, aquests drets, la qual cosa és un contrasentit. Són excepcions i han de ser sotmeses a un informe previ de l’Equip Tècnic Judicial. Però la mera excepció produeix indignació i obri la porta a situacions que no casen amb el sentit comú ni amb altres iniciatives legislatives propiciades per aquest mateix govern per a protegir més als menors impedint radicalment situacions com les que preveu aquest avantprojecte”.